Kedves Apa és Gyermeke!

Szent József ünnepe van. A következő játékos feladatokkal szeretnénk benneteket egy kicsit Jézus és József világába bevonni.

1. **József Gábor angyaltól tudta meg, hogy Jézus, Mária gyermeke az Isten Fia.**

Kedves Apuka! Meséld el gyermekednek, hogyan tudtad meg az ő érkezését! Kérd meg a gyermeked, hogy öleljen meg!

1. **József ács volt. Szorgos munkával készült Jézus születésére. Épített egy házat, ahol kényelmesen élhetnek.**

Kedves Apuka! Mesélj egy kicsit arról gyerekednek, hogy mit dolgozol, mivel foglalkozol hét közben! Kérdezd meg gyermekedet, hogy neki mi a kedvenc játéka az oviban vagy otthon.

1. **Józsefnek Máriával Betlehembe kellett utaznia még Jézus születése előtt.**

Kedves Apuka! Mesélj a gyerekednek egy olyan kirándulásról, utazásról, amit az anyukájával még születése előtt tettetek. Kérdezd meg gyermekedet, hogy hova kiránduljatok legközelebb!

1. **Mikor Betlehembe ért, Mária és József egy istállóba találtak szállást.**

Kedves Apuka! Beszélgessetek róla, hogy kinek mi a kedvenc állata. Rajzoljátok is le mindketten, utánozzátok a hangját! ☺

1. **A kis Jézus az első karácsony éjszakáján született meg.**

Kedves Apuka! Kérd meg gyermekedet, hogy utánozza egy kisbaba hangját!

Te pedig meséld el gyermekednek, hogy milyen volt, amikor ő született! Hogyan mentetek be a kórházba, te mikor láthattad őt először. Milyen érzés volt?

1. **A kis Jézus első látogatói a pásztorok voltak.**

Kedves Apuka! Mesélj gyermekednek arról, hogy hol laktatok, amikor gyermeked megszületett, kik voltak az ő első látogatói, milyen ajándékot hoztak neki. Vegyetek egy-egy cukrot a tálból!

1. **Amikor Jézus 40 napos volt, József és Mária elvitték a Jeruzsálemi templomba bemutatni Istennek.**

Kedves Apuka! Mesélj gyermekednek a kereszteléséről! Mondd el neki, hogy ki választotta a nevét és miért pont az lett a neve. Kiket választottatok és miért keresztszüleinek.

1. **A napkeleti bölcsek drága ajándékokat hoztak Jézusnak.**

Kedves Apuka! Kérd meg gyermekedet, mondja el, melyik ajándékának örült eddig a legjobban! Kérdezd meg, milyen ajándékra vágyik most leginkább!

1. **Józsefnek és Máriának el kellett menekülni Egyiptomba.**

Kedves Apuka! Ültesd a nyakadba a gyermeked és menj vele egy kört a templomban, vagy kézen fogva fussatok egy kört!

1. **Egyiptomban más nyelven beszéltek az emberek, mint Mária és József.**

Kedves Apuka! Tanítsd meg gyermekednek egy másik nyelven (pl. angolul, németül. franciául, olaszul, stb.) hogy mondják azt, hogy „Szeretlek!”

1. **József sokszor mesélt Jézusnak. De akkor még nem voltak mesekönyvek, így bibliai történeteket mondott.**

Kedves Apuka! Rakjátok ki a kirakót! Mondd el a történetet a gyerekednek! Kérd meg gyermekedet, hogy mondja el, melyik állat milyen színű a képen!

1. **József, Mária és a kis Jézus Názáretbe költöztek vissza. József ácsként dolgozott. Jézust is megtanította erre a szakmára.**

Kedves Apuka! Építsetek közösen egy nagy tornyot a bal oldali mellékhajóban lévő asztalon lévő fakockákból.

1. **Amikor Jézus 12 éves volt, felmentek Jeruzsálembe a templomba.**

Kedves Apuka! Keressétek meg Szent József üvegablakát/szobrát a templomban! Kérd meg gyermekedet, hogy rajzolja le, hogy mit tart a kezében Szent József!

1. **József a Szent Család családfője volt itt a földön. Mária és Jézus mindenben számíthatott rá.**

Kedves Apuka! Menjetek a Mária oltárhoz/szoborhoz és találjátok ki, és beszéljétek meg, hogy mivel lepitek meg Anyát május első vasárnapján, anyák napján!

1. **Szent József a mennyországból pártfogol minket.**

Menjetek az APA-SZÍV-hez! Kérd meg gyermekedet, hogy rajzolja le egy szív-darab üres oldalára, hogy mit szeret veled együtt csinálni. A számozott felét ragasztózzátok be, és a gyereket felemelve ragasszátok fel a megfelelő helyre a darabkát!

**Végül vegyétek át a jutalmatokat!**